Խորհրդային տարիներին սովորաբար կանգնեցվում էին հայտնի հեղափոխականների, բանվորագյուղացիական դասակարգի ներկայացուցիչների, ճանաչված ու սիրված պոետների, էպոսների հերոսների արձաններ: Ուղերձն էլ պարզ ու հասկանալի էր՝ ուժի, հաղթանակի, աշխատանքի, արվեստի, նախնիների մեծարում: Գյումրին եւս բացառություն չէր: Այդ տարիներից քաղաքին ժառանգություն մնացած հրաշալի գործեր են համարվում դրամատիկական թատրոնի դիմաց տեղադրված քանդակագործ Նիկողոսյանի հեղինակած Ավետիք Իսահակյանի արձանը եւ քանդակագործ Արա Սարգսյանի «Մայր Հայաստանը»: Քաղաքում մինչեւ օրս էլ պահպանվում են հեղափոխական գործիչ Ստեփան Շահումյանի եւ մանածագործ աղջկա արձանները: